TPS เคาะปันผลระหว่างกาล 0.20 บ. จ่ายเร็วขึ้น 15 พ.ค.นี้ พร้อมเลื่อนประชุมผถห.ไม่มีกำหนด
บอร์ด TPS ปันผลระหว่างกาล 0.20 บ. จ่ายเร็วขึ้น 15 พ.ค.นี้ พร้อมเลื่อนประชุมผถห.ไม่มีกำหนด
20 เม.ย. 2563

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน)  หรือ TPS  เปิดเผยว่า เนื่องจากสถานการณ์การแพร่ระบาดของเชื้อไวรัสโคโรนา 2019 (COVID-19) ในประเทศไทย มีการแพร่ระบาดเพิ่มขึ้น อย่างต่อเนื่องและกระจายในวงกว้างมากขึ้น ประกอบกับวันที่ 3 เมษายน 2563 ทางหน่วยงานราชการมีประกาศหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวข้องกับความมั่นคง เรื่อง ห้ามการชุมนุม การทำกิจกรรม การมั่วสุม  ซึ่งกำหนดห้ามการชุมนุม การทำกิจกรรม ในลักษณะที่เสี่ยงต่อการแพร่เชื้อโรค ณ ที่ใดๆ ทั่วราชอาณาจักร เว้นแต่เป็นการทำกิจกรรมภายในครอบครัวที่อยู่ในเคหสถานของตนเอง หรือกิจกรรมของทางราชการ เพื่อเป็นการลดโอกาสการแพร่ระบาดของเชื้อ ไวรัส COVID – 19 ไม่ให้ขยายไปในวงกว้าง บริษัทฯ มีความห่วงใยสุขอนามัย และความปลอดภัยของผู้จะเข้าร่วมประชุม และ ผู้ร่วมงานทุกท่าน
โดยที่ประชุมคณะกรรมการบริษัทฯ ครั้งที่ 2/2563 เมื่อวันที่ 17 เมษายน 2563 จึงมีมติ ให้เลื่อนการประชุมสามัญผู้ถือหุ้นประจำปี 2563 จากเดิมกำหนดวันที่ 28 เมษายน 2563 รวมทั้ง ยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้น 2563 ที่ได้กำหนดไว้เดิมคือ วันที่ 11 มีนาคม 2563 ออกไปอย่างไม่มีกำหนด หากสถานการณ์ COVID – 19 คลี่คลายและมีความเหมาะสมแล้ว คณะกรรมการบริษัทฯจะพิจารณากำหนดวันประชุม สถานที่ประชุม รวมทั้งวันกำหนดรายชื่อผู้ถือหุ้นที่มีสิทธิเข้าร่วมประชุมขึ้นใหม่โดยเร็วและจะแจ้งให้ผู้ถือหุ้นทราบต่อไป
นอกจากนี้ ที่ประชุมฯ ยังได้มีมติอนุมัติเปลี่ยนจ่ายปันผลสำหรับงวดปี 2562 เป็นจ่ายเงินปันผลระหว่างกาลให้กับผู้ถือหุ้นเป็นเงินสด ในอัตราหุ้นละ 0.20 บาท  รวมเป็นเงินปันผลทั้งสิ้น 56 ล้านบาท  โดยการจ่ายเงินปันผลดังกล่าวให้เฉพาะผู้ถือหุ้นที่มีรายชื่อในทะเบียนผู้ถือหุ้น ณ วันกำหนดรายชื่อผู้ถือหุ้นที่มีสิทธิได้รับเงินปันผล (Record Date)ในวันที่ 5 พฤษภาคม 2563 จากเดิมวันที่ 11 พฤษภาคม 2563 และกำหนดจ่ายเงินปันผลเร็วขึ้นเป็นวันที่ 15 พฤษภาคม 2563 จากเดิม วันที่ 22 พฤษภาคม 2563
“การพิจารณาการจ่ายเงินปันผลระหว่างกาลแทนการจ่ายเงินปันผลประจำปี  เป็นการจ่ายจากกำไรสะสมของบริษัทฯ เพื่อเป็นการลดผลกระทบที่อาจเกิดขึ้นกับผู้ถือหุ้นจากการเลื่อนการประชุมสามัญผู้ถือหุ้นของบริษัทฯออกไปก่อนโดยไม่มีกำหนด และร่วมกันฝ่าวิกฤติไวรัส COVID-19 ไปด้วยกัน โดยคณะกรรมการบริษัทจะไม่เสนอจ่ายปันผลประจำปี 2562 อีก”นายบุญสมกล่าว
ทั้งนี้ บริษัทฯ ขออภัยท่านผู้ถือหุ้นเป็นอย่างสูง ที่ต้องเลื่อนการประชุมสามัญผู้ถือหุ้นประจำปี 2563 อย่างกระทันหัน อย่างไรก็ตาม บริษัทฯจะติดตามสถานการณ์การแพร่ระบาดของเชื้อไวรัสโคโรนา 2019 (COVID-19) อย่างใกล้ชิด เพื่อจัดให้มีการประชุมสามัญผู้ถือหุ้นต่อไปโดยเร็ว